हाईकोर्ट पर हमले के बाद पूरे देश में अलर्ट  
दिल्ली हाईकोर्ट के बाहर विस्फोट के मद्देनजर सरकार ने राष्ट्रव्यवापी अलर्ट जारी कर राज्यों से सतर्कता बढ़ाने और एहतियाती कदम उठाने को कहा।
दिल्ली हाईकोर्ट के बाहर हुए जबरदस्त विस्फोट के मद्देनजर सरकार ने राष्ट्रव्यवापी अलर्ट जारी कर राज्यों से सतर्कता बढ़ाने और एहतियाती कदम उठाने को कहा।  गृह मंत्रालय के अधिकारियों ने बताया कि विस्फोट में इस्तेमाल की गई विस्फोटक सामग्री की प्रकृति का अभी पता नहीं चल पाया है और राष्ट्रीय जांच एजेंसी (एनआईए) एवं राष्ट्रीय सुरक्षा गार्ड (एनएसजी) की टीमों ने जांच को आगे बढ़ाने वाली कुछ सामग्री घटनास्थल से एकत्र की है। अधिकारियों ने बताया कि राष्ट्रीय राजधानी में हुए विस्फोट के मद्देनजर सभी राज्यों को एहतियाती कदम उठाने और सतर्कता बढ़ाने को कहा गया है।  गृह मंत्रालय के एक अधिकारी ने बताया, बारिश से विस्फोट की जांच पर कोई असर नहीं पड़ेगा और साक्ष्य नष्ट नहीं हुए हैं। उन्होंने कहा कि इस विस्फोट को अंजाम देने वालों ने हाईकोर्ट को आसान निशाना माना और यही वजह है कि यहां कुछ ही महीनों के अंदर दो विस्फोट हो गए। गौरतलब है कि इसी अदालत के बाहर इससे पहले 25 मई को विस्फोट हुआ था। हालांकि, वह कम शक्तिशाली था।